En hæveautomat i Jutlander Bank i Als er natten til onsdag blevet sprængt i luften.

Flere gerningsmænd er natten til onsdag sluppet af sted med et ukendt udbytte efter at de omkring klokken 03 natten til onsdag sprængte kontantautomaten ved Jutlander Bank på Østerhurupvej ved Kirkevej i Als, i luften. - Der er sket store skader på bygningen, fortæller vagtchef ved Nordjyllands Politi Karsten Højrup Kristensen. De ukendte gerningsmænd er set flygte fra stedet i en mindre, sort bil af ukendt mærke og som sagt med et endnu ukendt udbytte. - Vi er stadig på stedet, og kommer til at være der nogle timer endnu, siger vagtchefen. - Vi afventer blandt andet at der skal laves nogle tekniske undersøgelser.